En mann i 40-årene er nå varetektsfengslet i fire uker, siktet for voldtekt på ei jevnaldrende kvinne i Vadsø.

Politiet forsto ikke alvoret i situasjonen, da kvinnen selv ringte til politiets operasjonssentral og meldte fra om voldtekten, som skal ha skjedd sent torsdag kveld. De valgte å ikke sende folk til stedet.

Politiet beklager

Leder for operasjonssentralen, Tarjei Sirma-Tellefsen, sier til NRK at han beklager det som skjedde.

– Vi fikk inn melding cirka halv tolv på kvelden, hvor operasjonsleder valgte å ikke gjøre noe med hendelsen som ble meldt inn. Det er beklagelig fra vår side, sier han.

– Skulle sendt ut politi

Politiet innrømmer at de skulle ha sendt ut tilgjengelig personell, men at det ikke skjedde før dagen etter.

Politivakten befant seg i Vardø, men det var mulighet til å sende ekstrapersonell fra Vadsø.

– Vi pågrep en person dagen etter som nå sitter fengslet i fire uker, sier han.

– Hva fikk kvinnen beskjed om?

– Nei, hun fikk tilbud om å få kontakt med politiet og dialogen videre gikk ut på at politiet besluttet å ikke sende politiet. Det er ikke slik det skulle vært gjort. Man skulle sendt politi ut, understreker Sirma-Tellefsen.

– Hvordan kunne operasjonslederen misforstå dette?

– Nei, han har ikke forstått alvoret i samtalen og ikke gjort den rette vurderingen, sier Sirma-Tellefsen til NRK.

Det er gjort flere vitneavhør etter hendelsen, og politiet vil fortsette med teknisk og taktisk etterforskning.